અમેરિકાની ફેડરલ બ્યૂરો ઓફ ઈન્વેસ્ટિગેશન (એફબીઆઈ)એ બેંગકૉકથી ઝડપેલો ઝાયદ હસન સાફરીની આ હાઈજેક ઘટનાનો માસ્ટર માઈન્ડ હતો. બાદમાં એવું પણ સાબિત થયું કે, આતંકવાદીઓને લિબિયાનું સમર્થન હતું. આથી પેન-એમના ભારત અને અમેરિકાસ્થિત ૧૬૦ પીડિતોએ અમેરિકાની કોર્ટમાં લિબિયા વિરુદ્ધ કેસ દાખલ કર્યો હતો. ૨૦૧૧માં અમેરિકા અને લિબિયા વચ્ચે થયેલા એક સોદા મુજબ અમેરિકાએ લિબિયાને આતંકવાદી રાષ્ટ્ર તરીકેની ગણનામાંથી દૂર કર્યું તેમજ અમેરિકામાં લિબિયા વિરુદ્ધ ચાલતા તમામ કેસ બંધ કર્યા જેથી તેમનો પરસ્પર વિદેશ વ્યાપાર વધી શકે. આ સોદામાં લિબિયાએ અમેરિકાને ૧.૫ બિલિયન ડૉલરની કિંમત ચૂકવી હતી. જેથી લિબિયા સમર્થિત આતંકવાદી બનાવોના પીડિતોને વળતર ચૂકવી શકાય. જોકે અમેરિકાએ ૧૬૦ લોકોમાંથી માત્ર પોતાના ૪૦ પ્રવાસીઓને જ આ વળતર આપ્યું. આ મુદ્દે ધર્મેન્દ્ર શાહ કહે છે, “દુર્ઘટનામાં લોહી સૌનું રેડાયું હતું અને નીરજાની સમયસૂચકતાએ જ સૌને બચાવ્યા હતા. તો પછી માત્ર અમેરિકન નાગરિકોને જ વળતર કેમ ?”